Protejat de Primărie – mâna dreaptă pe sănătate a primarului Firea este Anca Comănici, fostă responsabilă de achiziții la ”Sf. Maria” și bună amică a lui Copcă! Cum a semnat Narcis Copcă și apoi a prelungit pe 19 ani contractele de asociere cu o clinică privată care are cabinete în ”Sf. Maria”

marți, 25 aprilie 2017, 7:01

10% din profit/pierdere îi revine spitalului public Sf. Maria

90% din profit/pierdere îi revine, prin contract, clinicii private Medas

Managerul de la ”Sf. Maria” a cedat clinicii private Medas un spațiu pe trei etaje pentru care spitalul public a primit, în 11 ani, echivalentul a 1.200 de euro pe lună!

Narcis Copcă a prelungit pe 19 ani acest contract, fără să ceară acordul ministerului sau al Primăriei, așa cum îi cerea legea.

Corpul de Control al lui Dacian Cioloș a sesizat contractele Sf. Maria-Medas și le-a semnalat Primăriei în decembrie 2016.

În patru luni de atunci, nu s-a întâmplat nimic.

”Nici nu se va întâmpla nimic câtă vreme consilierul de încredere al Gabrielei Firea pe sănătate este Anca Comănici, cea care s-a ocupat de partea administrativă și de achiziții la Sf. Maria!”, spune un medic din spital.

spune un medic din spital. Anca Comănici a fost șefa de cabinet a ministrului Nicolae Bănicioiu.

Înainte, Comănici a candidat și a câștigat o poziție de consilier general al PSD la București.

În același timp, ea era și directorul administrativ de la spitalul lui Narcis Copcă!

Iar acum, Comănici este consilier PSD la Sectorul 1, consilier personal pe sănătate al Gabrielei Firea și membru în Consiliul de Administrație de la Sf. Maria.



În răspunsul pe e-mail, Narcis Copcă spune că tot ce se publică despre el este ”încercarea de a discredita orice germene de performanță dintr-o țară milenară”.

Investigație de Mirela Neag, Răzvan Luțac și Cătălin Tolontan

Dialog pe unul dintre holurile Spitalului Sf. Maria cu managerul Narcis Copcă.

-Doamna Comănici, care acum e consilierul personal Gabrielei Firea, a lucrat înainte cu dumneavoastră?

-Da, a lucrat aici, la ”Sf. Maria”.

-Pe ce funcție?

–(Ezită) Nu-mi amintesc exact.

–Director administrativ?

-Parcă. Nu știu dacă era director sau avea altă titulatură. Se ocupa și de administrație din ce știu.

Trecem la altele.

Subiectul nu-i face plăcere.

„Cum să nu-și amintească funcția Ancăi Comănici?!”

Un tip șarmant, managerul Narcis Copcă are și el, ca toți oamenii, temele unde nu se simte confortabil.

”Cum să nu-și amintească funcția și cu ce se ocupa Comănici la Sf. Maria?”, zâmbește un medic din spital.

”Anca era una dintre persoanele de maximă încredere ale sale! Administrație, achiziție, toate chestiile sensibile, cu bani mulți”, continuă doctorul.

Cu doar un an diferență de vârstă, Copcă are 50 de ani și Comănici 49, cei doi se înțeleg extrem de bine.

Dar cine nu se are bine cu Anca Comănici?

Dacă există o funcție sau o instituție în sănătatea și în politica bucureșteană pe care Comănici să n-o fi ocupat, această poziție merită inventată.

Ca s-o ocupe Anca Comănici.

Șefa Spitalelor Sector 1 când s-a semnat contractul cu Terra Gaz

În 2004, Anca Comănici lucrează la Casa Națională de Sănătate.

Este premiată de președintele Ion Iliescu cu Ordinul Meritul Sanitar în grad de Cavaler.

53 de milioane de euro primește Terra Gaz de la Primăria Sectorului 1 în 2009 și 2010, când responsabilă este Anca Comănici

Ajunge la ”Sf. Maria”, spital condus de Narcis Copcă, unde în 2008 apare ca persoană de contact pe achiziții.

Se ocupă și de zona administrativă. Cele două titulaturi, șefă de serviciu și director, alternează.

În 2009-2010 este director al Administrației Școlilor și Unităților Sanitare din Primăria Sectorului 1, autoritate care face contractele uriașe cu Terra Gaz.

Chiar ea semnează lucrările de peste 2,5 milioane de euro de la ”Sf. Maria”!

Și, când contractele Sf. Maria – Terra Gaz trec de la Primăria Sectorului 1 la Primăria Capitalei, trece și Anca Comănici la primăria mare.

Tot pe sănătate, la ASSMB, forul care devine șeful lui Narcis Copcă, Secureanu, Boer și ceilalți manageri.

Comănici aleasă pe lista PSD în 2012

În 2012, Anca Comănici participă la alegeri pe lista PSD, în al doilea mandat al lui Sorin Oprescu.

Devine consilier general în mandatul 2012-2016.

În același timp însă, lucrează la ”Sf. Maria” ca șef la administrativ.

Și apare și jurist la Romtehnochim, firmă care are contracte cu municipalitatea.

Puțin probabil să fi fost aleasă consilier general al Bucureștiului de către cetățenii Capitalei ca să apere interesele unei firme care are contracte cu Bucureștiul!

Soțul e unul dintre șefii SRI pe București

În 2016, ea participă din nou la alegeri, tot pe lista PSD, de data asta la Primăria sectorului 1.

Se alege.

În acest moment, Anca Comănici cumulează următoarele funcții: consilier local Sector 1, consilier personal pe sănătate al primarului Gabi Firea și membru în Consiliul de Administrație al cărui spital?

Ați ghicit! Spitalul Sf. Maria.

Soțul Ancăi Comănici este Răzvan Comănici.

El este ”Șef Structură SRI – Direcția de Informații a Municipiului București”.

Așa figurează ofițerul SRI Răzvan Comănici în Comitetul pentru Situații de Urgență al Bucureștiului.

Medas este obligată să țină evidența asocierii

În toată această perioadă, începând cu 2004, Narcis Copcă semnează trei contracte de asociere în participațiune cu clinica privată Medas.

Directorul pune la dispoziția clinicii private mai multe încăperi pe trei etaje ale spitalului public din sectorul 1, bulevardul Ion Mihalache, fostul 1 Mai.

Nu e vorba de trei etaje integrale, ci de încăperi întinse pe trei etaje. Din păcate, Narcis Copcă nu a răspuns întrebărilor despre suprafața cedată către Med-As.

”Sf. Maria” e la o stație de Piața Victoriei.

La schimb, Medas se obligă să aducă aparatură medicală modernă: CT, RMN, mamograf, angiograf.

Conform înțelegerii, Medas ia 90% din pierdere sau profit, iar ”Sf. Maria” doar 10%.

Medas se obligă să țină o evidență strictă, pentru ca spitalul public să poată afla cât are de încasat.

Iar spitalul are dreptul să-și controleze partenerul.

”Spitalul Sf. Maria poate, fără vreo notificare anterioară, să verifice activitatea Asociatului Partener” Contractul ”Sf. Maria” – clinica Medas

Ce se întâmplă de fapt?

Contract prelungit pe 19 ani fără control!

Deși contractul îi permite și legea o obligă, ”Sf. Maria” nu controlează nimic.

Medas îi dă niște cifre pe care spitalul le ia pur și simplu de bune.

Așa rezultă o medie de 1.200 de euro pe lună pentru spitalul care a pus la dispoziție o sumedenie de încăperi pentru Medas plus ”deverul” pacienților din spitalul public!

Dar nici acești 1.200 pe lună nu sunt bani, ci compensări prin servicii de radiografie.

170.000 de euro a câștigat spitalul din asociere în 11 ani, dar n-a luat banii, ci servicii de la Medas

Mai mult, Narcis Copcă semnează prelungirea contractelor de asociere cu Medas, trei la număr, pe perioade diferite.

Unul dintre contracte este prelungit pe 19 ani!

Când, în 2016, Corpul de Control al lui Dacian Cioloș descinde la ”Sf. Maria”, spitalul explică de ce lipsesc unele dintre dotările pe care Medas se obligase să le aducă în spital:

”Mamograful este defect”

”Aparatul pentru litotriție extracorporeală nu se mai află în unitate, a fost ridicat de firma Medas”

”Angiograful nu a fost montat până la data prezentei”

ANAF dovedește că Medas nu ține contabilitatea asocierii!

Inspectorii sesizează și faptul că nu există aprobarea Primăriei generale și a Ministerului Sănătății pentru prelungirea contractelor de asociere în participațiune, ”așa cum obligă legea” și așa cum spitalul făcuse la semnarea lui inițială.

De asemenea, Corpul de Control cere celor de la Fiscul din Brașov să verifice firma Medas în privința asocierii cu ”Sf. Maria”.

2024 este anul în care expiră unul dintre contractele de asociere prelungite de Narcis Copcă

Ce găsesc cei de la ANAF?

”Reprezentantul societății Centrul Medical, doamna Miriam Ateia, nu a prezentat deconturi și situații cumulative pentru 2015 și 2016 din condiții obiective. Angajatul care întocmește aceste deconturi este în concediu postnatal”.

Fiscul sesizează că ”SC Centrul Medical Medas nu își îndeplinește obligația conducerii evidenței contabile a asocierii în participațiune până la nivel de balanță de verificare”.

”Sf. Maria” nu controlează, partenerul privat face ce vrea.

Și alții?

Autoritățile ignoră contractele. Curtea de Conturi și Primăria Capitalei nu au inspectat niciodată această asociere care durează deja de 13 ani!

Iar Narcis Copcă nu a răspuns întrebărilor puse de ziar pe tema contractelor dintre ”Sf. Maria” și Medas.

Mesajul lui Copcă: ”Cu puțin noroc, poate chiar luna viitoare facem primul transplant pulmonar!”

Managerul a motivat: ”Vă rog să înțelegeți că sunt copleșit de aspectele PRIMULUI TRANSPLANT PULMONAR în România”.

”După vizita dvs de joi, m-a remontat încrederea celor trei pacienți care au terminat reverificările și își exprimă încrederea în echipa românească sută la sută, așteptând primul donor – cu puțin noroc poate chiar luna viitoare”, spune managerul de la ”Sf. Maria”.

El susține că se urmărește ”discreditarea unui om care stă în calea unor interese”, adică a sa.

Și conchide: ”Nu pot asista impasibil la distrugerea oricărui germene de performanță într-o țară milenară, lucru pe care unii se străduiesc să îl minimalizeze”.

Nici Anca Comănici, consilierul personal al primarului Gabriela Firea, nu a răspuns întrebărilor referitoare la legătura sa cu achizițiile de la Sf. Maria, Medas și Terra Gaz.

Citește aici toate episoadele investigației Gazetei despre problemele transplantului în România!